Copyright © Jorge Boronat

All rights reserved.

Z anglického originálu: iPray with the Gospel

Vydal © Zachej.sk, 2025

Grafika © Lýdia Valter

Preklad © Pavol Petrík

Jazyková korektúra: Michaela Gočalová

Evanjeliové texty sú použité z Lekcionárov I. – IV.
so súhlasom Liturgickej komisie Konferencie biskupov Slovenska, prot. č. 2383/2025 vydaný v Rožňave
3. septembra 2025.

Súradnice evanjelií sú uvedené podľa liturgického kalendára, avšak samotné texty evanjelií sú autorom krátené.

ISBN 978-80-8211-823-3 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Séria iPray pozostáva zo siedmich zväzkov:

iPray 1:

Adventné a Vianočné obdobie

iPray 2:

Cezročné obdobie 1. - 8. týždeň

iPray 3:

Pôstne obdobie

iPray 4:

Veľkonočné obdobie

iPray 5:

Cezročné obdobie 9. - 17. týždeň

iPray 6:

Cezročné obdobie 18. - 26. týždeň

iPray 7:

Cezročné obdobie 27. - 34. týždeň

AKO PRISTUPOVAŤ K MODLITBE

Niekoľko užitočných tipov predtým, ako sa začnete modliť.

→ Môžeme sa modliť?
Teda rozprávať sa s Bohom?

Samozrejme! Boh nás stvoril, aby sme boli jeho priateľmi, a priatelia sa rozprávajú. Na vnútornú modlitbu nepotrebujeme žiadne školenie. Neexistuje žiadna štandardná metóda.

→ Ako máme začať?

Môžete začať úvodnou modlitbou, aby ste sa naladili. Potom sa s ním jednoducho začnite rozprávať. Ako učil svätý Josemaría Escrivá, ide len o to, aby ste začali rozhovor. Radí: „Neviete, ako sa modliť? Postavte sa do Božej prítomnosti a hneď, ako poviete: ,Pane, neviem sa modliť!‘, môžete si byť istí tým, že už ste začali.“

→ Čo máme potom robiť?

Môžete čítať evanjelium a komentáre v iPray. Môžu vám poskytnúť podnet na tému modlitby. Ale pamätajte: najdôležitejšiu časť vašej modlitby v tejto brožúrke nenájdete. Podstatné je to, čo mu hovoríte, a najmä to, čo on hovorí vám.

→ O čom máme hovoriť?

O všetkom! „O ňom, o sebe: o radostiach, smútkoch, úspechoch a neúspechoch, ušľachtilých ambíciách, každodenných starostiach, slabostiach. A o vďakyvzdaniach a prosbách, o láske a zadosťučinení“ (svätý Josemaría).

→ Ako modlitbu ukončiť?

Na konci modlitby môžete požiadať Pannu Máriu o pomoc; mali by ste tiež poďakovať Pánovi za tento dialóg. Ak chcete, môžete skončiť záverečnou modlitbou.

ÚVODNÁ A ZÁVEREČNÁ MODLITBA
PODĽA SVÄTÉHO JOSEMARÍU ESCRIVÁ

Svätý Josemaría Escrivá (1902 – 1975), zakladateľ Opus Dei, zanechal veriacim dve jednoduché, ale veľmi hlboké modlitby, ktoré odporúčal modliť sa na začiatku a na konci osobného rozjímania či duchovných cvičení. Dodnes sa používajú ako osvedčený spôsob, ako sa sústrediť na Božiu prítomnosť a zveriť mu ovocie modlitby.

Úvodná modlitba

Pane a Bože môj, pevne verím, že si tu prítomný, že ma vidíš a počuješ. S hlbokou úctou sa ti klaniam. Prosím ťa o odpustenie mojich hriechov a o milosť plodného prežitia tohto času modlitby. Nepoškvrnená Matka, svätý Jozef, môj Otec a Pán, môj anjel strážny, orodujte za mňa.

Záverečná modlitba

Ďakujem ti, Bože môj, za dobré predsavzatia, pohnútky a vnuknutia, ktorými si ma obdaril pri tomto rozjímaní. Prosím ťa o pomoc, aby som ich uviedol do života. Nepoškvrnená Matka, svätý Jozef, môj Otec a Pán, môj anjel strážny, orodujte za mňa.

ADVENTNÉ

OBDOBIE

PRVÁ ADVENTNÁ NEDEĽA

ROK A

Evanjelium → Mt 24, 37 - 44

„Ako bolo za dní Noema, tak bude aj pri príchode Syna človeka. Ako v dňoch pred potopou ľudia jedli a pili, ženili sa a vydávali až do toho dňa, keď Noe vošiel do korába, a nič nezbadali, až prišla potopa a zmietla všetkých, tak bude aj pri príchode Syna človeka.

Bdejte teda, lebo neviete, v ktorý deň príde váš Pán.“

Advent sa začína Pánovým pozvaním, aby sme boli bdelí, aby sme bdeli neustále. Nevieme, kedy príde. Nevieme, ktorý deň bude náš posledný. Ale tým, ktorí sú pripravení, je jedno, kedy ten deň príde. Boli ste niekedy tak dobre pripravení na nejakú skúšku, že vám neprekážalo, kedy sa bude konať? Daný predmet ste ovládali tak dobre, že ste nemali žiadne obavy. To isté sa deje so svätými, keď sa na konci života stretnú s Bohom.

Svätci prežili svoj život v Božej prítomnosti. To znamená, že sa usilovali vždy pamätať na to, že Boh je tu, prítomný v ich živote. Preto sa nesnažili byť svätí len vtedy, keď ich niekto videl, ale neustále. Mali by sme to mať stále na mysli: svätosť rastie vtedy, keď sa nikto nepozerá. Svätí sa usilujú byť svätí neustále.

Ženevský kardinál Mermillod bol známy svojou láskou k Eucharistii. Mnohí ľudia sa obrátili len vďaka tomu, že počúvali jeho kázne. V noci trávil dlhé hodiny v modlitbe pred Najsvätejšou sviatosťou. Raz v noci sa ako zvyčajne modlil pred svätostánkom. Po chvíli počul hluk. Na jeho veľké prekvapenie sa otvorili dvere spovednice a vyšla z nich nejaká pani. Prekvapený biskup sa jej opýtal: „Pani, čo tu robíte v túto hodinu?“ „Vaša excelencia,“ odpovedala žena trochu zadychčane, „nie som katolíčka. Posledných niekoľko mesiacov som počúvala vaše kázne. Počula som, čo ste hovorili o skutočnej prítomnosti Najsvätejšej sviatosti. Vaše argumenty ma presvedčili, ale v mojej mysli zostala jedna pochybnosť, a to, či naozaj veríte tomu, čo kážete. Tak som sa skryla v kostole, aby som sa presvedčila, či žijete podľa toho, čo hovoríte.“ Žena sa napokon obrátila, pretože zistila, že kňaz sa správal sväto vždy, aj keď sa nikto nepozeral.

Mária, Matka milosti,
pomôž mi v tomto Adventnom období,
aby som sa vždy správal ako Božie
a tvoje dobré dieťa.

PRVÁ ADVENTNÁ NEDEĽA

ROK B

Evanjelium → Mk 13, 33 - 37

„Majte sa na pozore, bdejte, lebo neviete, kedy príde ten čas. Je to tak, ako keď človek odcestuje: opustil svoj dom, svojim sluhom odovzdal moc, každému určil prácu a vrátnikovi prikázal bdieť. Bdejte teda, lebo neviete, kedy príde pán domu: či večer, či o polnoci, či za spevu kohúta alebo ráno. Aby vás nenašiel spať, keď príde nečakane! A čo hovorím vám, hovorím všetkým: Bdejte!“

Advent je časom bdenia a prípravy na príchod nášho Pána. Je však veľa spôsobov, ako čakať, veľa spôsobov, ako ho očakávať. Viete si predstaviť Máriu, ako si hladí brucho a rozmýšľa, ako to robia mamičky, aké bude jej dieťa – aký bude mať hlas, oči, úsmev? Či ako si predstavuje jeho bľabotanie a smiech? No musela čakať, kým bude počuť hlas dieťaťa, kým ho bude môcť pobozkať, kým to dieťa bude môcť chytiť za prst. To bol prvý Advent.

Istý kňaz mi spomínal, ako mu jeho stará mama v starobe znova a znova rozprávala istý príbeh z vojny. Keď počas druhej svetovej vojny jej manžel odišiel na front, ona zostala doma a bdela. Každý deň čítala noviny, aby skontrolovala mená padlých, a keď nenašla meno svojho manžela, ronila slzy radosti. Deň čo deň, dva roky, znovu a znovu čítala krátke listy svojho manžela a každé ráno kontrolovala poštu a noviny. Keď bol ohlásený koniec vojny, jej túžba po manželovom návrate sa ešte zintenzívnila. Do dediny sa začali vracať vojaci, jeden po druhom − potvrdzujúci, že jej manžel je nažive a na ceste domov. Ona jednoducho vedela, že sa čoskoro vráti. Každé ráno upratala dom, pripravila jedlo pre dvoch, obliekla sa, upravila a stokrát sa pozrela cez okno na ulicu. Tak to bolo až do dňa, keď konečne zbadala svojho pekného manžela v uniforme, ako k nej kráča a s veľkým úsmevom máva klobúkom. Podľa slov kňaza sa babička v rozprávaní nikdy nedostala za tento moment príbehu. Keď k nemu prišla, vždy sa rozplakala.

Je mnoho spôsobov, ako bdieť a očakávať príchod nášho Pána.

Mária, Matka Božia,
nauč ma bdieť, očakávať, pripravovať sa
na príchod tvojho dieťaťa a môjho Pána.

Koniec ukážky